Forsvarets ammunitionsryddere måtte tilkaldes. Politistationens ekspedition var tirsdag midlertidigt lukket.

Nogle indleverede håndgranater førte til, at Københavns Vestegns Politi tirsdag eftermiddag valgte at lukke ekspeditionen på politigården på Birkelundsvej i Albertslund. Lukningen stod på, indtil Forsvarets Ammunitionsrydningstjeneste (EOD) havde fået hentet dem.

Det var en ældre kvinde, der tirsdag eftermiddag kom og lagde håndgranaterne på disken i ekspeditionen, oplyser vagtchef Lars Guldborg, Københavns Vestegns Politi.

- Hun havde ryddet op derhjemme og fundet nogle håndgranater, siger Lars Guldborg.

Granater fra Anden Verdenskrig

Der var tale om granater fra Anden Verdenskrig, og de kan være farlige. Derfor tilkaldte politiet EOD, der kom og hentede granaterne for at tilintetgøre dem.

Der var i alt tre granater, hvoraf de to var helt ufarlige håndgranater, der var tilvirket som lamper.

- Den sidste kunne potentielt være farlig, og EOD tog det hele med, siger Lars Guldborg.

Selv om det er over 70 år siden, at verdenskrigen endte, sker det med jævne mellemrum, at der dukker håndgranater op. De har ofte været gemt som souvenirs fra krigen på loftsrum eller bagest i garagen.

Lars Guldborg opfordrer folk, der finder granater til at ringe efter politiet i stedet for selv at møde op med dem. Så slipper politiet for at lukke ekspeditionen af forsigtighedshensyn, påpeger han.